กรมชลประทาน เดินหน้ากำจัดผักตบชวาและวัชพืชอย่างต่อเนื่อง ลดปัญหาสิ่งกีดขวางทางน้ำ เพิ่มประสิทธิภาพการระบาย
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ดำเนินการกำจัดผักตบชวาและวัชพืช รวมทั้งสิ่งกีดขวางทางน้ำมาอย่างต่อเนื่อง เพื่อลดปัญหาการขยายตัวของวัชพืชที่อาจสร้างความเสียหายในพื้นที่ทางน้ำชลประทานได้ รวมไปถึงเพื่อเพิ่มประสิทธิภาพในการระบายน้ำและส่งน้ำเพื่ออุปโภคบริโภคและการเกษตรในช่วงฤดูแล้งนี้ได้อย่างเต็มศักยภาพ อาทิ ที่จังหวัดสุพรรณบุรีดำเนินการกำจัดวัชพืชและสิ่งกีดขวางทางน้ำ บริเวณคลอง 3R สองพี่น้อง และบริเวณคลองพรหม เพื่อเปิดทางน้ำให้สามารถไหลได้สะดวกมากยิ่งขึ้น ที่จังหวัดนครนายก ดำเนินการกำจัดวัชพืชและสิ่งกีดขวางทางน้ำ บริเวณคลองซอย 2 ขวา บริเวณคลอง 1 ซ้าย ที่จังหวัดลพบุรี ดำเนินการกำจัดวัชพืชและสิ่งกีดขวางทางน้ำ บริเวณแม่น้ำบางขาม ตำบลมหาสอน อำเภอบ้านหมี่ เพื่อเปิดทางให้น้ำระบายได้สะดวก รวมทั้งลดการแพร่ขยายพันธุ์ของวัชพืช ที่จังหวัดกำแพงเพชร ดำเนินการขุดลอกคลองตะกอนฝายท่อทองแดง เพื่อเพิ่มพื้นที่ในการกักเก็บน้ำ รวมทั้งเพิ่มประสิทธิภาพในการบริหารจัดการน้ำในพื้นที่และที่จังหวัดสงขลา ดำเนินการขุดลอกและกำจัดวัชพืช บริเวณลำรางสาธารณะประโยชน์ หมู่ที่ 4,5,6 เพื่อเพิ่มประสิทธิภาพการระบายน้ำ รองรับน้ำหลากในช่วงฤดูฝนภาคใต้ กรมชลประทาน จะดำเนินการกำจัดวัชพืชและสิ่งกีดขวางทางน้ำ ในพื้นที่อื่นๆ อย่างต่อเนื่อง เพื่อให้การบริหารจัดการน้ำในแต่ละพื้นที่ สามารถทำได้อย่างเต็มศักยภาพ พร้อมส่งน้ำเพื่อการเกษตรในช่วงแล้งนี้และเพิ่มประสิทธิภาพในการระบายน้ำในพื้นที่ที่ยังมีฝนอยู่